b'\n_START_ARTICLE_\nGonzalo Pizarro\n_START_PARAGRAPH_\nGonsalas Pisaras (isp. Gonzalo Pizarro Alonso, 1502 m. \xe2\x80\x93 1548 m. baland\xc5\xbeio 10 d.) \xe2\x80\x93 ispan\xc5\xb3 konkistadoras._NEWLINE_Jaunesnysis Fransisko Pisaro brolis. Nesantuokinis kapitono Gonzalo Pizarro Rodr\xc3\xadguez de Aguilar (vyresniojo) (1446\xe2\x80\x931522) s\xc5\xabnus.\n_START_SECTION_\nAtvykimas \xc4\xaf Peru\n_START_PARAGRAPH_\nGonsalas Pisaras kartu su savo broliu Fransisku Pisaru dalyvavo tre\xc4\x8diojoje Peru u\xc5\xbekariavimo ekspedicijoje 1532 m. kaip Fransisko leitenantas. Jis pasi\xc5\xbeym\xc4\x97jo kaip vienas brutaliausi\xc5\xb3 ir negailestingiausi\xc5\xb3 Naujojo pasaulio u\xc5\xbekariautoj\xc5\xb3, ir elg\xc4\x97si su inkais kur kas \xc5\xbeiauriau nei jo vyresnieji broliai._NEWLINE_Po to, kai Kachamarkos m\xc5\xab\xc5\xa1yje ink\xc5\xb3 imperatorius Atahualpa buvo paimtas \xc4\xaf nelaisv\xc4\x99, o v\xc4\x97liau, 1533 m. rugpj\xc5\xab\xc4\x8dio 29 d. nu\xc5\xbeudytas, broliai Pisarai pajud\xc4\x97jo link sostin\xc4\x97s Kusko._NEWLINE_\xe2\x80\x9e\xe2\x80\x9cGreitai tarp Fransisko Pisaro ir Diego de Almagro kilo nesutarimai d\xc4\x97l j\xc5\xb3 teisi\xc5\xb3 \xc4\xaf u\xc5\xbekariautas ink\xc5\xb3 \xc5\xbeemes. 1534 m. Almagro paliko Kusk\xc4\x85 ir \xc4\x97m\xc4\x97si tyrin\xc4\x97ti pietines Peru dalis (dabartin\xc4\x97 \xc4\x8cil\xc4\x97), tik\xc4\x97damasis ten rasti dar daugiau turt\xc5\xb3. Jam i\xc5\xa1vykus Gonsalas ir jo brolis Chuanas Pisarai buvo Fransisko paskirti vadovauti Kusko garnizonui, kol pats Fransiskas t\xc4\x99s\xc4\x97 aplinkini\xc5\xb3 teritorij\xc5\xb3 tyrim\xc4\x85 ir 1535 m. \xc4\xafk\xc5\xabr\xc4\x97 Lim\xc4\x85._NEWLINE_Gonzalas, Chuanas ir dar vienas brolis \xe2\x80\x93 Hernanas, vald\xc4\x97 miest\xc4\x85 teroru ir prievarta, kankindami ir \xc5\xbeudydami visus, nepaklususius ispan\xc5\xb3 vald\xc5\xbeiai bei pl\xc4\x97\xc5\xa1dami vietini\xc5\xb3 gyventoj\xc5\xb3 turtus. Tai suk\xc4\x97l\xc4\x97 ink\xc5\xb3 mai\xc5\xa1t\xc4\x85, vadovaujama Manko Kapako II. 1536 m. gegu\xc5\xbe\xc4\x97s 6 d. mai\xc5\xa1tininkai pa\xc4\x97m\xc4\x97 Kusk\xc4\x85, ta\xc4\x8diau v\xc4\x97liau nesugeb\xc4\x97jo atsilaikyti prie\xc5\xa1 geriau ginkluotus ispan\xc5\xb3 karius ir mai\xc5\xa1tas buvo nuslopintas. Prie to prisid\xc4\x97jo ir tarp ind\xc4\x97n\xc5\xb3 i\xc5\xa1plit\xc4\x99 raupai, kurie nusine\xc5\xa1\xc4\x97 daugyb\xc4\x99 gyvybi\xc5\xb3._NEWLINE_Kai 1537 i\xc5\xa1 \xc4\x8cil\xc4\x97s gr\xc4\xaf\xc5\xbeo Almagro, nusivyl\xc4\x99s nes\xc4\x97kmingomis turt\xc5\xb3 paie\xc5\xa1komis, jis su\xc4\x97m\xc4\x97 ir \xc4\xafkalino Gonsal\xc4\x85 ir Hernand\xc4\x85. Jiems pavyko pasprukti ir prisijungti prie Fransisko Pisaro. Almagro ir Pisar\xc5\xb3 kova d\xc4\x97l Kusko kontrol\xc4\x97s baig\xc4\x97si Las Salinas m\xc5\xab\xc5\xa1iu, kur\xc4\xaf Almagro pralaim\xc4\x97jo, pateko \xc4\xaf nelaisv\xc4\x99 ir 1538 m. liepos 8 d. buvo nu\xc5\xbeudytas.\n_START_SECTION_\nEkspedicijos su Fransisku de Orelana\n_START_PARAGRAPH_\n1541 m. Gonsalas buvo paskelbtas Kito gubernatoriumi. Fransisko Pisaro skatinamas jis vadovavo operacijai \xc4\xaf rytus nuo Kito, ie\xc5\xa1kodamas legendinio El Dorado ir \xe2\x80\x9ecinamono \xc5\xa1alies\xe2\x80\x9c. 1541 m. vasario m\xc4\x97nes\xc4\xaf Gonsalo su 200 ispan\xc5\xb3 kareivi\xc5\xb3 ir 4 000 ind\xc4\x97n\xc5\xb3 paliko Kit\xc4\x85, pasiunt\xc4\x99s savo leitenant\xc4\x85 Fransisk\xc4\x85 Orelan\xc4\x85 surinkti daugiau \xc5\xbemoni\xc5\xb3. Kovo m\xc4\x97nes\xc4\xaf Oralana su nedideliu b\xc5\xabreliu \xc5\xbemoni\xc5\xb3 prisijung\xc4\x97 prie Gonsalo Pisaro ir jie pajud\xc4\x97jo link And\xc5\xb3. Ekspedicija jud\xc4\x97jo palei Kokos ir Napo upes, ta\xc4\x8diau pasibaig\xc4\x97 maisto atsargos. Mirus apie 140 ispan\xc5\xb3 ir 3 000 ind\xc4\x97n\xc5\xb3 buvo nuspr\xc4\x99sta, kad Orelana su 50 \xc5\xbemoni\xc5\xb3 toliau plauks Napo upe, ie\xc5\xa1kodamas maisto._NEWLINE_Pats Gonsalas netrukus pasuko atgal link Kito, ne\xc5\xbeinodamas apie tai, kad Orelana atrado ir i\xc5\xa1tyr\xc4\x97 mil\xc5\xbeini\xc5\xa1k\xc4\x85 Amazon\xc4\x97s up\xc4\x99._NEWLINE_Gr\xc4\xaf\xc5\xbe\xc4\x99s \xc4\xaf Kit\xc4\x85 Gonsalas su\xc5\xbeinojo, kad Almagro \xc5\xa1alininkai nu\xc5\xbeud\xc4\x97 Fransisk\xc4\x85 Pisar\xc4\x85. Tuo metu \xc4\xaf Peru atvyko Ispanijos karaliaus atstovas Crist\xc3\xb3bal Vaca de Castro. Gonsalas pasisi\xc5\xabl\xc4\x97 pagalba suimant jo brolio \xc5\xbeudikus, ta\xc4\x8diau gavo neigiam\xc4\x85 atsakym\xc4\x85.\n_START_SECTION_\nGonsalas stoja prie\xc5\xa1 Ispanijos karali\xc5\xb3\n_START_PARAGRAPH_\n1544 m. imperatorius Karolis V paskyr\xc4\x97 Peru vicekaraliumi Blasco N\xc3\xba\xc3\xb1ez Vela. Pastarasis \xc4\xafdieg\xc4\x97 Bartolom\xc3\xa9 de Las Casas sukurtus Naujuosius \xc4\xafstatymus, skirtus apsaugoti ind\xc4\x97nus. Daugelis konkistador\xc5\xb3 \xc5\xa1iems \xc4\xafstatymams nepritar\xc4\x97, nes jie neleido i\xc5\xa1naudoti vietini\xc5\xb3 gyventoj\xc5\xb3. Tuo pasinaudodami Gonsalas Pisaras ir Fransiskas de Karvajalas surinko armij\xc4\x85 ir sukilo prie\xc5\xa1 vicekarali\xc5\xb3. Mai\xc5\xa1tininkai 1546 m. \xc4\xafveik\xc4\x97 N\xc3\xba\xc3\xb1ez m\xc5\xab\xc5\xa1yje prie I\xc3\xb1aquito, netoli Kito miesto. Kai kurie pasek\xc4\x97jai, pvz., Karvajalas, si\xc5\xabl\xc4\x97 Gonsalui pasiskelbti Peru karaliumi ir atsiskirti nuo Ispanijos, pastarasis nesutiko._NEWLINE_Ta\xc4\x8diau atvykus naujam karaliaus atstovui, Pedro de La Gasca, kuris pasi\xc5\xabl\xc4\x97 malon\xc4\x99 visiems sukil\xc4\x97liams bei Nauj\xc5\xb3j\xc5\xb3 \xc4\xafstatym\xc5\xb3 at\xc5\xa1aukim\xc4\x85, Gonsalo \xc5\xa1alinink\xc5\xb3 \xc4\x97m\xc4\x97 ma\xc5\xbe\xc4\x97ti. Didel\xc4\x97 jo armijos dalis dezertyravo prie\xc5\xa1 pat lemiam\xc4\x85 Saksajumano m\xc5\xab\xc5\xa1\xc4\xaf netoli Kusko. Gonsalas buvo priverstas pasiduoti ir v\xc4\x97liau nubaustas mirties bausme.'